UREDBA KOMISIJE (EU) 2022/93

оd 20. siječnja 2022.

o izmjeni priloga II., III. i IV. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za akrinatrin, fluvalinat, folpet, fosetil, izofetamid, „Pepino mosaic virus, soj EU, blagi izolat Abp1”, „Pepino mosaic virus, soj CH2, blagi izolat Abp2”, spinetoram i spirotetramat u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 5. stavak 1. i članak 14. stavak 1. točku (a),

budući da:

(1) Maksimalne razine ostataka (MRO) za akrinatrin, fluvalinat, folpet, izofetamid, spinetoram i spirotetramat utvrđene su u Prilogu II. Uredbi (EZ) br. 396/2005. MRO-i za fosetil utvrđeni su u dijelu A Priloga III. toj uredbi. Za Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2 u Uredbi (EZ) br. 396/2005 nisu utvrđeni specifični MRO-i niti su te tvari uvrštene u Prilog IV. toj uredbi te se stoga primjenjuje zadana vrijednost od 0,01 mg/kg utvrđena u članku 18. stavku 1. točki (b) te uredbe.

(2) U okviru postupka odobrenja uporabe sredstva za zaštitu bilja koje sadržava aktivnu tvar akrinatrin na breskvi i paprici podnesen je zahtjev za izmjenu postojećih MRO-a u skladu s člankom 6. stavkom 1. Uredbe (EZ) br. 396/2005.

(3) U pogledu fluvalinata takav je zahtjev podnesen za rajčicu i lubenicu. U pogledu folpeta takav je zahtjev podnesen za ječam, zob i raž. U pogledu fosetila takav je zahtjev podnesen za limun, limetu, mandarinu i „biljne infuzije iz listova i začinskog bilja” nakon uporabe kalijevih fosfonata. U pogledu izofetamida takav je zahtjev podnesen za jagodičasto voće. U pogledu spinetorama takav je zahtjev podnesen za tušt. U pogledu spirotetramata takav je zahtjev podnesen za poriluk, „mladi luk i velški luk” te „med i ostale proizvode pčelarstva”.

(4) U skladu s člankom 8. Uredbe (EZ) br. 396/2005 predmetne države članice ocijenile su te zahtjeve i Komisiji dostavile izvješća o ocjeni.

(5) Europska agencija za sigurnost hrane („Agencija”) ocijenila je zahtjeve i izvješća o ocjeni, posebno ispitavši rizike za potrošače i, prema potrebi, za životinje, te je dala obrazložena mišljenja o predloženim MRO-ima (2). Ta je mišljenja dostavila podnositeljima zahtjeva, Komisiji i državama članicama te ih je učinila dostupnima javnosti.

(6) U pogledu spinetorama u tuštu Agencija je ocijenila zahtjev u cilju utvrđivanja MRO-a za salatu te dala obrazloženo mišljenje o predloženom MRO-u (3). U okviru tog postupka Agencija je ocijenila ispitivanja ostataka u kontekstu dobre poljoprivredne prakse za salatu, na temelju čega je predložen MRO od 4 mg/kg. U skladu s postojećim smjernicama Unije o ekstrapolaciji MRO-â (4), prikladno je na temelju ispitivanja ostataka provedenih na salati utvrditi MRO od 4 mg/kg za tušt.

(7) Za sve ostale zahtjeve Agencija je zaključila da su svi uvjeti u pogledu podataka ispunjeni i da su izmjene MRO-â koje su zatražili podnositelji zahtjeva prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa ili akutne referentne doze nije utvrđena ni pri izlaganju tim tvarima tijekom cijelog životnog vijeka konzumiranjem svih prehrambenih proizvoda koji ih mogu sadržavati ni pri kratkoročnom izlaganju zbog znatnog konzumiranja predmetnih proizvoda.

(8) U kontekstu odobrenja aktivnih tvari niskog rizika Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2 u sažetak dokumentacije uvršteni su, u skladu s člankom 8. stavkom 1. točkom (g) Uredbe (EZ) br. 1107/2009 Europskog parlamenta i Vijeća (5), zahtjevi za MRO kojima se podupire reprezentativna uporaba na rajčici u skladu s dobrim poljoprivrednim praksama u Uniji. Te je zahtjeve ocijenila predmetna država članica u skladu s člankom 11. stavkom 2. te uredbe. Agencija je ocijenila zahtjeve i dostavila zaključak o stručnom pregledu procjene rizika od uporabe tih aktivnih tvari kao pesticida (6). U okviru tog postupka Agencija nije smatrala potrebnim utvrditi referentne vrijednosti za te tvari te je preporučila da se Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2 uvrste u Prilog IV. Uredbi (EZ) br. 396/2005.

(9) Na temelju obrazloženih mišljenja i zaključka Agencije i uzimajući u obzir čimbenike relevantne za pitanje koje se razmatra dotične izmjene MRO-â ispunjavaju uvjete iz članka 14. stavka 2. Uredbe (EZ) br. 396/2005.

(10) Uredbu (EZ) br. 396/2005 trebalo bi stoga na odgovarajući način izmijeniti.

(11) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II., III. i IV. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 20. siječnja 2022. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Znanstvena izvješća Europske agencije za sigurnost hrane (EFSA) dostupna su na internetu: http://www.efsa.europa.eu:

Reasoned opinion on the modification of the existing maximum residue level for acrinathrin in peaches and sweet peppers (Obrazloženo mišljenje o izmjeni postojeće maksimalne razine ostataka za akrinatrin u breskvi i paprici). EFSA Journal 2021.;19(7):6681.

Reasoned opinion on the modification of the existing maximum residue levels for tau-fluvalinate in tomatoes and watermelons (Obrazloženo mišljenje o izmjeni postojećih maksimalnih razina ostataka za tau-fluvalinat u rajčici i lubenici). EFSA Journal 2021.;19(6):6646.

Reasoned opinion on the modification of the existing maximum residue levels for folpet in barley, oat, rye and wheat (Obrazloženo mišljenje o izmjeni postojećih maksimalnih razina ostataka za folpet u ječmu, zobi, raži i pšenici). EFSA Journal 2021.;19(5):6578.

Reasoned opinion on the modification of the existing MRLs for potassium phosphonates in lemons, limes and mandarins and in herbal infusions from leaves and herbs (Obrazloženo mišljenje o izmjeni postojećih MRO-a za kalijeve fosfonate u limunu, limeti i mandarini te u biljnim infuzijama iz listova i začinskog bilja). EFSA Journal 2021.;19(6):6673.

Reasoned opinion on the modification of the existing maximum residue levels for isofetamid in raspberries, blackberries and dewberries (Obrazloženo mišljenje o izmjeni postojećih maksimalnih razina ostataka za izofetamid u malinama, borovnicama i ostružnicama). EFSA Journal 2021.;19(6):6677.

Reasoned opinion on the modification of the existing maximum residue levels for spirotetramat in leeks, spring onions and honey (Obrazloženo mišljenje o izmjeni postojećih maksimalnih razina ostataka za spirotetramat u poriluku, mladom luku i medu). EFSA Journal 2021.;19(3):6517.

(3) Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za spinetoram u skladu s člankom 12. Uredbe (EZ) br. 396/2005). EFSA Journal 2020.;18(1):5997.

(4) Technical guidelines on data requirements for setting maximum residue levels, comparability of residue trials and extrapolation of residue data on products from plant and animal origin (Tehničke smjernice o zahtjevima u pogledu podataka za utvrđivanje maksimalnih razina ostataka, usporedivost ispitivanja ostataka i ekstrapolaciju podataka o ostacima na proizvodima biljnog i životinjskog podrijetla) (SANTE/2019/12752).

(5) Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (SL L 309, 24.11.2009., str. 1.).

(6) Conclusion on the peer review of the pesticide risk assessment of the active substances Pepino Mosaic Virus, EU strain, mild isolate Abp1 and Pepino Mosaic Virus, CH2 strain, mild isolate Abp2 (Zaključak o stručnom pregledu procjene rizika od uporabe aktivnih tvari Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2 kao pesticida). EFSA Journal 2021.;19(1):6388.